Pohjois-Pohjanmaan Lintutieteellisen Yhdistyksen (PPLY) palaute Oulun kaupungin rakennusjärjestysehdotukseen (OUKA/6317/00.01.01.00/2024)
Rakennusjärjestyksessä tulisi huomioida erittäin uhanalaiseksi (EN) luokitellun tervapääskyn (Apus apus) pesintä. Tervapääskyt pesivät nykyisin pääasiassa kaupunki- ja taajama-alueilla erilaisten rakennusten kattorakenteissa ja rakennusten koloissa. Pesäpaikkojen menetys on merkittävin tunnistettu syy tervapääskyn pitkään jatkuneen vähenemisen taustalla. Erityisesti kattoremontit ja rakennusten purut uhkaavat lajin pesimäpaikkoja. Tervapääskyn pesät ovat luonnonsuojelulain 70§ nojalla rauhoitettu ympäri vuoden, sillä laji on voimakkaasti pesäpaikkauskollinen ja käyttää samaa pesää vuodesta toiseen. Täten pesäpaikkojen tuhoaminen ja lintujen kulkureittien tukkiminen vaativat viranomaisilta haettavan poikkeusluvan.
Tervapääsky on monien ennakko-oletuksien vastaisesti pesällään siisti lintu, eikä siten ole riski rakennusten rakenteille. Tervapääskyt eivät myöskään ulosta pesille mennessä tai sieltä poistuessa ja saattavat kuljettaa pesässä olevien poikastenkin jätökset pois pesästä. Täten lajin pesinnöistä ei ole haittaa edes asuinrakennuksissa.
Tervapääskyn pesien lainsuoja tulisi mainita myös rakennusjärjestyksessä ongelmatapauksien vähentåmiseksi. Tämä koskee erityisesti korjausrakentamista ja rakennusten purkua, joissa olemassa olevien pesien tuhoutumisriski on suurimmillaan. Tällaisissa tapauksissa lajin pesiminen ja pesien määrä rakennuksissa tulee selvittää asiantuntijoiden toimesta ja tarvittaessa poikkeuslupaa tulee hakea ennen töiden aloittamista. Poikkeuslupien edellytyksinä on yleensä menetettävien pesäpaikkojen korvaaminen esimerkiksi pöntöttämällä. Tervapääskyjen aiheuttamia ”konfliktitilanteita” voi ennakoida jo uudisrakentamisessa asentamalla rakennuksiin pönttöjä, pesäalustoja vintille tai etenkin Iso-Britanniassa käytössä olevia tervapääskytiiliä jo rakennusvaiheessa. 
Muun linnuston osalta rakennusjärjestuksessä tulisi huomioida lintujen pesimäaika tämänhetkistä paremmin. Lintujen pesimäaikana kaikkien luonnonvaraisten, myös rauhoittamattomien, lintujen pesien ja munien tahallinen häiritseminen, vahingoittaminen tai tuhoaminen kesken pesinnän on kielletty. Pesäpaikkauskollisten lajien, kuten yllä mainitun tervapääskyn, tapauksissa pesien rauhoitus voi olla ympärivuotista. Ehdotuksessa jo mainitun puiden kaatamisen lisäksi etenkin raivaustyöt, sekä piha- ja kattoremontit olisi siis suositeltavaa ajoittaa pesimäkauden ulkopuolelle, mikäli toimenpiteiden arvioidaan uhkaavan pesintöjä. Toimenpiteet tulee suunnitella huolellisesti ja jo suunnitteluvaiheessa tulee varmistaa, ettei hankealueella ole käytössä olevia lintujen pesiä. 
